b'\n_START_ARTICLE_\nBreda Miheli\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nMiheli\xc4\x8deva je leta 1973 diplomirala na ljubljanski Filozofski fakulteti in prav tam 1997 tudi doktorirala. Med letoma 1978 in 1994 je kot raziskovalka delala na Ljubljanskem urbanisti\xc4\x8dnem zavodu. Od 1994 do 2001 pa je bila konservatorka na Zavodu RS za varstvo kulturne dedi\xc5\xa1\xc4\x8dine; odtlej je znanstvena sodelavka na Urbanisti\xc4\x8dnem in\xc5\xa1titutu RS za Ljubljano.\n_START_SECTION_\nDelo\n_START_PARAGRAPH_\nPoglavitna podro\xc4\x8dja njenega raziskovanja so zgodovina arhitekture in urbanizma 19. in 20. stoletja, urbana morfologija in arhitekturna tipologija ter metodologija urbane prenove in varstva kulturne dedi\xc5\xa1\xc4\x8dine. V okviru teh tematik je v zadnjih letih posebno pozornost posve\xc4\x8dala prav obdobju na prelomu 19. in 20. stoletja. O tem je objavila \xc5\xa1tevilne pomembne \xc4\x8dlanke tako doma kot v tujini, med drugim je v sodelovanju z Jelko Pirkovi\xc4\x8d izdala knjigo Secesijska arhitektura v Sloveniji (1986). S svojimi raziskavami omenjene tematike je sodelovala pri \xc5\xa1tevilnih mednarodnih projektih (npr. Itineraire Culturel Archeologie Industrielle Evropskega sveta 1997, mednarodna razstava Mythos Grossstadt: Architektur und Stadtbaukunst in Zentraleuropa von 1890\xe2\x80\x931937), od leta 1999 pa vodi in koordinira slovenski del projekta Art Nouveau in Progress/Art Nouveau en Projets in aktivno sodeluje v mre\xc5\xbei Art Nouveau, tudi kot \xc4\x8dlanica njenega upravnega odbora.'